О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 93. став 1. Устава Републике Србије, којом је прописано да Република Србија, аутономне покрајине и јединице локалне самоуправе могу да се задужују, као и члана 97. тачка 15. Устава Републике Србије, према којој Република Србија уређује и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА - ЗАДУЖИВАЊЕ

Разлози за доношење Закона о задуживању Републике Србије код Banca Intesa AD Beograd за потребе финансирања Пројекта Рума-Шабац-Лозница, на основу Уговора о дугорочном инвестиционом кредиту Бр. 8983132, између Републике Србије и Banca Intesa AD Beograd, који је потписан у Београду 19. новембра 2021. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/2020) према којој Народна скупштина одлучује о задуживању Републике Србије.

Изградња ауто-пута Рума-Шабац и брзе саобраћајнице Шабац-Лозница један је од приоритетних пројеката Републике Србије у друмском транспорту, с обзиром да је реч о пројекту који је важан за развој и повезивање око 600.000 људи у Мачванском и Сремском округу, али и Подриње и западну Србију са Војводином, као и тај део Србије са регионом, посебно Босном и Херцеговином.

Узимајући у обзир успешну досадашњу сарадњу са компанијом AzVirt, Влада Републике Србије је 9. августа 2018. године усвојила Одлуку 05 Број:02-7189/2018-1 о образовању Радне групе за реализацију Пројекта Рума-Шабац-Лозница са задатком сарадње са компанијом AzVirt, а посебно ради дефинисања прихватљивог облика финансирања изградње ове саобраћајнице. У току 2019. године Радна група је водила преговоре са компанијом AzVirt, што је резултирало усаглашавањем и поптисивањем Комерцијалног уговора о пројектовању и извођењу радова на Пројекту Рума-Шабац-Лозница у новембру 2019. године, између Владе Републике Србије, Јавног предузећа „Путеви Србије”, привредног друштва Коридори Србије доо, и компаније AzVirt.

Комерцијалним уговором предвиђена је уговорена вредност Пројекта до 467.500.000 евра, као и завршетак пројкетно-техничке документације (Пројекат за грађевинску дозволу и Пројекат за извођење) и извођење радова, а извођење радова обухвата изградњу три деонице:

1. Деоница 1-изградња аутопута Рума-Шабац, од аутопута Е-70 (петља „Рума”) до моста преко Саве у Шапцу, дужине 21,14 km, за брзину од 130 km/h, ширине 29,0 m и разделним острвом од 4 m (време трајања изградње 3 године);

2. Деоница 2-изградња моста преко реке Саве у Шапцу, дужине 1,327.5 m, укључујући навозне рампе (време трајања изградње 3 године) и

3. Деоница 3- изграња брзе саобраћанице од Шапца до Лознице, дужине 54,58 km, за брзину од 100 km/h, ширине 19,00 m и разделним острвом од 3,00 (време трајања изградње 4 године).

Законом о буџету Републике Србије за 2021. годину („Службени гласник РС”, бр. 149/20, 40/21 и 100/21) у члану 3. одобрено је задуживање за Пројекат изградње деоница брзе саобраћајнице-државни пут првог реда бр. 21 Нови Сад-Рума-Шабац, државни пут првог реда бр.19 Шабац-Лозница (у даљем тексту: Пројекат) у износу до 350 милиона евра. Као подршка већој употреби динара и смањењу девизног ризика у домаћем финансијском систему, стране су договориле да предметно задуживање буде у динарима.

Уговор о дугорочном инвестиционом кредиту БР. РЛ 0620/20, између Републике Србије и Unicredit Bank Srbija A.D. Beograd, потписан је у Београду 30. новембра 2020. године и ратификован од стране Народне скупштине Републике Србије, 24. децембра 2020. године, усвајањем Закона о задуживању Републике Србије код Unicredit Bank Srbija A.D. Beograd за потребе финансирања Пројекта Рума-Шабац-Лозница („Службени гласник РС”, број 157/20). Из наведеног зајма искоришћено је 8.361.173.256,05 динара.

Закључком Владе 05 Број: 401-10613/2021 од 18. новембра 2021. године утврђена је Основа и одређена делегација Републике Србије за вођење преговора са Banca Intesa AD Beograd у вези са одобравањем зајма за пројекат Рума-Шабац-Лозница, како би се обезбедио кредит за финансирање дела Пројекта. Размена коментара, сугестија и прецизирање појединих одредби уговора о дугорочном инвестиционом кредиту вршени су путем састанака, као и електронским путем, што је резултирало у потпуности усаглашеним текстом уговора о дугорочном инвестиционом кредиту, чији је нацрт такође био предмет усвајања наведеног закључка.

Уговором о дугорочном инвестиционом кредиту Бр. 8983132 за потребе финансирања Пројекта Рума-Шабац-Лозница, између Републике Србије и Banca Intesa AD Beograd, који је потписан у Београду 19. новембра 2021. године, договорени су следећи финансијски услови:

- Директно задужење Републике Србије: 14.900.000.000 динара;

- Министарство грађевинарства, саобраћаја и инфраструктуре, као Финансијер, Јавно предузеће „Путеви Србије” као Инвеститор и „Коридори Србије д.о.о. Београд” као Наручилац, у складу са Комерцијалним уговором, задужени су за спровођење и имплементацију Пројекта.

- полугодишња отплата зајма, 1. фебруара и 1. августа сваке године;

- рок доспећа: десет година, укључујући период почека од две година, уз отплату главнице у 16 једнаких рата. Последња рата доспева на наплату 1. августа 2031. године;

- накнада за обраду захтева и реализацију кредита: 0,30% на укупан износ зајма и плаћа се једнократно;

- накнада на неповучена средства износи 0,30% на годишњем нивоу;

- каматна стопа: тромесечни БЕЛИБОР + фиксна маржа од 2,00% годишње, прва камата доспева за плаћање шест месеци дана од датума првог повлачења средстава;

- рок расположивости зајма: средства зајма се могу повлачити до 4. јануара 2024. године, а рок расположивости може бити експлицитно продужен од стране Банке, у писменој форми на основу претходног достављеног писменог захтева.

- предвиђена могућност превремене отплате зајма, уколико се процени да је то повољније са становишта управљања јавним дугом, уз плаћање свих доспелих обавеза по основу камате и других трошкова банке.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се задуживање Републике Србије код Banca Intesa AD Beograd за потребе финансирања Пројекта Рума-Шабац-Лозница.

Одредбом члана 2. дефинишу се услови задуживања на основу Уговора о дугорочном инвестиционом кредиту Бр. 8983132 за потребе финансирања Пројекта Рума-Шабац-Лозница, између Републике Србије и Banca Intesa AD Beograd, који је потписан у Београду 19. новембра 2021. године.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.